ทุนสำรองประเทศลด400ล้านเหรียญฯ
ทุนสำรองประเทศลดลง 400 ล้านเหรียญสหรัฐ คาดเพราะลดแทรกแซงเงินบาท หลังอ่อนค่าแตะ 30.50 บาท/เหรียญสหรัฐ
7 มิ.ย. 2556

ทุนสำรองประเทศลดลง 400 ล้านเหรียญสหรัฐ คาดเพราะลดแทรกแซงเงินบาท หลังอ่อนค่าแตะ 30.50 บาท/เหรียญสหรัฐ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 31 พ.ค. 2556 ว่า อยู่ที่ระดับ 1.753 แสนล้านเหรียญสหรัฐ หรือประมาณ 5.290 ล้านล้านบาท ลดลง 400 ล้านเหรียญสหรัฐ หรือประมาณ 1.22 หมื่นล้านบาท หากคิดอัตราแลกเปลี่ยนปัจจุบันที่ระดับ 30.50 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.757 แสนล้านเหรียญสหรัฐ หรือประมาณ 5.271 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.35 หมื่นล้านเหรียญสหรัฐ เพิ่มขึ้น 500 ล้านเหรียญสหรัฐ จากสัปดาห์ก่อนหน้าอยู่ที่ 2.3 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 1.988 แสนล้านเหรียญสหรัฐ
ทั้งนี้ ทุนสำรองฯที่ลดลงน่าจะเป็นผลจาก ธปท.ทยอยลดแทรกแซงเงินบาท ด้วยการเข้าซื้อเงินเหรียญสหรัฐในตลาดส่งมอบทันที (Spot) เข้าเก็บในทุนสำรองฯ เพราะปัจจุบันเงินบาทปรับตัวในทิศทางที่อ่อนค่าลง สอดคล้องกับสกุลอื่นในภูมิภาค เนื่องจากเงินเหรียญสหรัฐปรับแข็งค่าขึ้นต่อเนื่องตามกระแสข่าวการฟื้นตัวดีขึ้นของเศรษฐกิจสหรัฐ และอาจจะมีการถอนมาตรการอัดฉีดเงินเข้าระบบ (คิวอี) รวมถึงกระแสข่าวว่าเงินทุนต่างชาติไหลออกจากตลาดหุ้นไทยและตลาดพันธบัตรไทยในช่วงหลายวันที่ผ่านมา ส่วนวันนี้เงินบาทเคลื่อนไหวอ่อนค่าอยู่ที่ระดับประมาณ 30.50 บาทต่อเหรียญสหรัฐ และยังมีแนวโน้มอ่อนค่า
สำหรับฐานเงินหรือเงินสดหมุนเวียนในมือภาคเอกชนและเงินฝากของสถาบันการเงินที่ธปท. ในปัจจุบันอยู่ที่ระดับ 1.418 ล้านล้านบาท เพิ่มขึ้นเล็กน้อยจากสัปดาห์ก่อนที่ 1.414 ล้านล้านบาท อย่างไรก็ตามปริมาณเงินสดหมุนเวียนในระบบยังอยู่ในระดับปกติ เพียงพอต่อความต้องการใช้จ่ายในประเทศของประชาชน